Rijeka, 20. listopada 2020.g.

**OBJAVA ZA MEDIJE**

**U CENTRU RIJEKE OTVORENA MEĐUNARODNA IZLOŽBA**

**„NAKON VELIKOG RATA. NOVA EUROPA 1918. – 1923.”**

**U utorak, 20. listopada 2020.g. u centru Rijeke, na trgu 111. brigade Hrvatske vojske, otvorena je međunarodna izložba na otvorenom „Nakon Velikog rata. Nova Europa 1918. – 1923.“**. **Ova za posjetitelje besplatna izložba, koja u Rijeci gostuje do 11. studenog 2020.g. u sklopu svoje europske turneje i koja je posjetiteljima dostupna od 0 do 24 sata**, **dio je službenog programa Rijeke 2020 - Europske prijestolnice kulture**, **u organizaciji Instituta Europska mreža sjećanje i solidarnost.**

Kroz raznolike multimedijalne formate, na izložbi se predstavlja **više od 40 povjesničara iz 18 zemalja,** koji pripovijedaju **priču o rađanju novog poretka u Europi nakon 1918. godine, s posebnim naglaskom na zemlje Srednje i Istočne Europe**.

Izložba ima oblik **bijelo-srebrnog kockastog paviljona koji se ističe po originalnoj konstrukciji.** Sadrži **više od 200 fotografija, preslika dokumenata, filmova, tekstova, pokretnih slika te interaktivnih izložaka** smještenih kako **unutar paviljona,** tako i na njegovim **vanjskim zidovima**, a vrlo specifičan i dojmljiv dio izložbe sačinjavaju i **pozadinski zvukovi iz tog doba.** Povijesni dokumenti koje je na izložbi moguće vidjeti i osobna sjećanja stvaraju priču o teškim počecima Nove Europe te nasljeđu koje i danas utječe na njezine stanovnike, unatoč činjenici da je Veliki rat završio prije sto godina.

*- Izložba je posvećena relativno kratkom, ali iznimno zanimljivom i burnom razdoblju nakon završetka Prvog svjetskog rata, a rezultat je suradnje više od 60 ljudi iz brojnih europskih zemalja*, naglasio je na otvorenju koordinator programskog područja "Kultura sjećanja" DOCUMENTE - Centra za suočavanje s prošlošću **Boris Stamenić**.

*- Ova izložba prikazuje povijest iz paneuropske perspektive pritom ne bježeći od činjenice da je europska povijest, između ostaloga, i povijest nasilja i neprijateljstva čiji se repovi ogledaju u suvremenim simboličkim sukobima u domeni kulture sjećanja. Gradeći izložbu oko tih zajedničkih tema te kroz njih pružajući uvid i u lokalne dinamike i u subjektivne perspektive aktera tog vremena, ova izložba, po mom osobnom mišljenju, pokazuje na koji način trebamo govoriti o europskoj prošlosti*, zaključio je Stamenić.

Na izložbi Nakon velikog rata prikazane su **brojne promjene do kojih je došlo u razdoblju 1918. – 1923. u različitim sferama života i na različitim razinama**: u politici, ekonomiji, gospodarstvu, kulturi i svakodnevnom životu. Izložba naglašava **utjecaj tih promjena na budućnost kontinenta, uključujući i aktualne međunarodne odnose te suvremenu kulturu sjećanja** u različitim zemljama, uzimajući u obzir i hrvatsko gledište.

Prije nego što je stigla u Rijeku, izložba je od 2018. godine prikazana u devet gradova: Sarajevu (Bosna i Hercegovina), Verdunu (Francuska), Berlinu i Weimaru (Njemačka), Pragu (Češka), Bratislavi (Slovačka), Wrocławu, Krakovu i Varšavi (Poljska).

- *Izvrsno je da je izložba postavljena u Rijeci upravo sada kada je Rijeka Europska prijestolnica kulture. Sjajno se uklapa u programski pravac Doba moći, budući da je riječ o pravcu koji se bavi turbulentnom poviješću našega grada*, istaknuo je riječki gradonačelnik **Vojko Obersnel**.

*- Da bismo mogli graditi uspješnu budućnosti, važno je znati nešto i o povijesti, naravno, temeljeno na znanstvenim istraživanjima i to je vrijednost ove izložbe, da nas podsjeti da događaje koji su u mnogome obilježili Europu, iako je od njih prošlo već stotinjak godina. I danas trebamo voditi borbe za demokraciju, jednakost i ostvarivanje svojih prava, kako u Hrvatskoj tako i u cijeloj Europi kako bismo svi bili zadovoljni životom u zdravom demokratskom društvu*, dodao je gradonačelnik Obersnel.

S gradonačelnikom se složila i rukovoditeljica programa RIJEKE 2020 **Emina Višnić*:*** *- Kroz projekt Europske prijestolnice kulture održan je čitav niz programa koji se bave povijesnim temama poput izložbe o D'Annunziju koja je još uvijek otvorena u Povijesnom i pomorskom muzeju Hrvatskog primorja Rijeka, izložbe Fiume Fantastika koja obuhvaća povijest Rijeke posljednjih 150 godina, a u konačnici i postav Muzeja grada Rijeke koji će se otvoriti u Palači šećera tematizirat će povijest Rijeke, ali na neki način i Europe. Govoreći o ovoj konkretnoj izložbi zaista valja istaknuti kako se radi o paneuropskom projektu koji nam pomaže da i naša lokalna povijesna pitanja, a samim time i pitanja sadašnjosti pa i promišljanja o budućnosti sagledamo izvan granica naša četiri riječka, odnosno hrvatska 'zida' na koje smo možda navikli. Ova nam izložba pomaže da mislimo o određenim fenomenima i događajima današnjice, a vjerujem da puno toga možemo naučiti iz prošlosti*, kazala je Višnić.

U službenom otvorenju izložbe sudjelovali su i izvanredni profesor s Odsjeka za kulturalne studije Filozofskog fakulteta u Rijeci **Vjeran Pavlaković** te direktor Instituta Europska mreža sjećanje i solidarnost **Rafal Rogulski**, koji se okupljenima obratio video-porukom.

**Izložbu je moguće posjetiti uz poštivanje svih važećih mjera za sprječavanje zaraze bolešću COVID-19. Svi se posjetitelji pozivaju na poštivanje mjera: pojačanu osobnu higijenu, fizičku udaljenost te ispravno nošenje zaštitnih maski za lice. Ne preporučuje se dolazak osobama starije životne dobi ili oboljelima od kroničnih bolesti.**

Organizator izložbe je **Institut Europska mreža sjećanje i solidarnost** (PL, DE, HU, RO, SL).  
Partneri su: **Documenta – Centar za suočavanje s prošlošću** (Zagreb), **Filozofski fakultet u Rijeci**, **Grad Rijeka** i **RIJEKA 2020**.

**Unaprijed zahvaljujem na objavi.**

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42